कहना ना होगा कि इस संग्रह में कवि का कुछ मोह रहा है कि अनेक विद्वान रचनाकारों की राय कुछ ‘यूँ ही’ अधिक मात्रा में शामिल कर ली गई है, वैसे खुद कविताएं ज़िन्दगी की हर बात कहने में समर्थ है। कविता को उस के समानंतर कोई पाठ सीमाओं में संकुचित करता है। अस्तु किसी पाठ के मौन-विस्तार को व्यंजित करने का स्वागत होना चाहिए, कविताओं के मौन को देखने-समझने का कुछ प्रयास करना ही इस आलेख का ध्येय रहा है। अंत में इतना ही कि समकालीन हिंदी काव्य-परिदृश्य में सुधाकर पाठक की कविताएं अपनी सहज भाषा, सरल संवाद और अनुभव की अभिव्यक्ति में गद्यायात्मक शैल्पिक कौशल के बल पर संभावनाशील कवि कहे जाने के अधिकारी हैं। मैं पुरजोर शब्दों में आशा करता हूं कि वे आगे नए अनुभवों और नई जमीन को साझा करेंगे।